stanford-oval/wikipedia huggingface dataset:
พิเชฐ พัฒนโชติ
งานการเมือง

นายพิเชฐ พัฒนโชติ ประกอบอาชีพเป็นนักกฎหมาย และเริ่มทำงานการเมืองโดยการเป็นสมาชิกวุฒิสภา ในการเลือกตั้งสมาชิกวุฒิสภาครั้งแรกในประเทศไทย เมื่อวันที่ 4 มีนาคม พ.ศ. 2543 ที่จังหวัดนครราชสีมา และได้รับเลือกจากวุฒิสภาให้ดำรงตำแหน่ง รองประธานวุฒิสภา คนที่ 1 เมื่อวันที่ 16 กุมภาพันธ์ พ.ศ. 2544 แทนนายเฉลิม พรหมเลิศ และได้ลาออก เมื่อวันที่ 6 มีนาคม พ.ศ. 2546
ในการขับไล่ พ.ต.ท.ทักษิณ ชินวัตร ในปี พ.ศ. 2549 และ การชุมนุมขับไล่รัฐบาลนอมินีของทักษิณ ในปี พ.ศ. 2551 โดยพันธมิตรประชาชนเพื่อประชาธิปไตย  นายพิเชฐได้เข้าร่วมกับทางกลุ่มพันธมิตรฯทั้งสองครั้ง
ในการเลือกตั้งเมื่อวันที่ 23 ธันวาคม พ.ศ. 2550 นายพิเชฐได้ลงรับสมัครเลือกตั้ง ส.ส. ในเขต 1 จังหวัดนครราชสีมา สังกัดพรรคประชาธิปัตย์ แต่ไม่ได้รับการเลือกตั้ง
ในรัฐบาลที่มีนายอภิสิทธิ์ เวชชาชีวะ เป็นนายกรัฐมนตรี ได้รับการแต่งตั้งให้เป็นที่ปรึกษารัฐมนตรีว่าการกระทรวงสาธารณสุข นายวิทยา แก้วภราดัย แต่ต่อมาได้ลาออกหลังจากที่นายวิทยาได้ขอลาออกเนื่องจากปัญหาการทุจริตในปลายปี พ.ศ. 2552
หลังการตั้งพรรคการเมืองใหม่ (กมม.) ของทางกลุ่มพันธมิตรฯ  นายพิเชฐ ได้รับแต่งตั้งเป็นรองหัวหน้าพรรคการเมืองใหม่ ต่อมาในปลายเดือนเมษายน พ.ศ. 2554 ได้ลาออกจากตำแหน่งเพื่อไปร่วมงานกับพรรคการเมืองอื่น โดยการเลือกตั้งในวันที่ 3 กรกฎาคม พ.ศ. 2554 ได้ลงรับสมัครเลือกตั้งแบบบัญชีรายชื่อลำดับที่ 9 พรรคมาตุภูมิ แต่ไม่ได้รับเลือกตั้ง
เมื่อปี 2557 เกิดวิกฤตการณ์การเมืองไทย พ.ศ. 2556–2557 ศาลอาญาอนุมัติหมายจับแกนนำ กปปส. รวม 43 คน ผู้ต้องหาคดีกบฏ และความผิดอื่น รวม 8 ข้อหา เพื่อติดตามตัวมาดำเนินกระบวนการตามกฎหมาย ในครั้งนั้นมีพิเชฐ พัฒนโชติ เป็นผู้ต้องหาหมายเลขที่ 46 รวมอยู่ด้วย
ในปี 2566 เขาได้เข้าร่วมงานกับพรรคประชาธิปัตย์อีกครั้ง และลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อ ลำดับที่ 27 แต่ไม่ได้รับเลือกตั้ง
เครื่องราชอิสริยาภรณ์

พ.ศ. 2548 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2545 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
แหล่งข้อมูลอื่น

สมาชิกวุฒิสภาจังหวัดนครราชสีมา
| ด ค กประธานและรองประธานวุฒิสภาไทย |
| --- | --- | --- |
| ประธาน |  วิลาศ โอสถานนท์  พระยาศรยุทธเสนี(1-2)  เจ้าพระยาศรีธรรมาธิเบศ (จิตร ณ สงขลา)(1-4)  นายวรการบัญชา(1-2)  จิตติ ติงศภัทิย์  หะริน หงสกุล  จารุบุตร เรืองสุวรรณ  อุกฤษ มงคลนาวิน(1-3)  วรรณ ชันซื่อ  อุกฤษ มงคลนาวิน(4)  มีชัย ฤชุพันธุ์(1-2)  สนิท วรปัญญา  มนูญกฤต รูปขจร  สุชน ชาลีเครือ  ประสพสุข บุญเดช  ธีรเดช มีเพียร  นิคม ไวยรัชพานิช  พรเพชร วิชิตชลชัย  มงคล สุระสัจจะ  |  |
| รองประธานคนที่ 1 |  ไต๋ ปาณิกบุตร(1-2)  พระยาอภิบาลราชไมตรี (ต่อม บุนนาค)  พระยาโกมารกุลมนตรี  พระยาอัชราชทรงศิริ(1-2)  พระดุลยพากย์สุวมัณฑ์(1-2)  เล็ก จุณณานนท์  กมล เดชะตุงคะ(1-2)  อุกฤษ มงคลนาวิน  สม ขัตพันธุ์(1-2)  ปลั่ง มีจุล  พิศิษฐ์ เหมะบุตร  อาษา เมฆสวรรค์(1-3)  เฉลิม พรหมเลิศ  พิเชฐ พัฒนโชติ  สุชน ชาลีเครือ  นิพนธ์ วิสิษฐยุทธศาสตร์  นิคม ไวยรัชพานิช  สุรชัย เลี้ยงบุญเลิศชัย  สิงห์ศึก สิงห์ไพร  เกรียงไกร ศรีรักษ์  |  |
| รองประธานคนที่ 2 |  พระยาสีหราชเดโชไชย (สวาสดิ์ บุนนาค)(1-2)  ครวญ สุทธานินทร์(1-2)  สนอง ตู้จินดา  ศิริ อติโพธิ(1-3)  พิศิษฐ์ เหมะบุตร  บุญชนะ อัตถากร  วิชิต บุณยะวัฒน์  ประพันธ์ ธูปะเตมีย์  บุญทัน ดอกไธสง  สหัส พินทุเสนีย์(1-2)  ทัศนา บุญทอง  พรทิพย์ โล่ห์วีระ จันทร์รัตนปรีดา  อนันต์ อริยะชัยพาณิชย์  พีระศักดิ์ พอจิต  ศุภชัย สมเจริญ  บุญส่ง น้อยโสภณ  |  |
(ในวงเล็บ) หมายถึง สมัยดำรงตำแหน่งของบุคคลนั้น (กรณีมากกว่า 1 สมัย)
มานะศักดิ์ จันทร์ประสงค์

| มานะศักดิ์ จันทร์ประสงค์ม> ป.ช., ม.ว.ม. |
| --- | --- |

ที่ปรึกษารัฐมนตรีว่าการกระทรวงการคลัง
อยู่ในวาระ
เริ่มดำรงตำแหน่ง  13 กันยายน พ.ศ. 2566
นายกรัฐมนตรี: เศรษฐา ทวีสิน
รัฐมนตรีว่าการ: เศรษฐา ทวีสิน
 
ข้อมูลส่วนบุคคล
เกิด: 31 มีนาคม พ.ศ. 2521 (46 ปี) จังหวัดนนทบุรี ประเทศไทย
พรรคการเมือง: เพื่อไทย

มานะศักดิ์ จันทร์ประสงค์ (เกิด 31 มีนาคม พ.ศ. 2521) เป็นที่ปรึกษารัฐมนตรีช่วยว่าการกระทรวงการคลัง อดีตสมาชิกสภาผู้แทนราษฎรจังหวัดนนทบุรี 2 สมัย
ประวัติ

มานะศักดิ์ จันทร์ประสงค์ เกิดเมื่อวันที่ 31 มีนาคม พ.ศ. 2521 เป็นบุตรคนที่ 4 ของนายถวิล และ นางพิมพา จันทร์ประสงค์ สำเร็จการศึกษาระดับปริญญาตรี สาขาการตลาด จากประเทศอังกฤษ และ ปริญญาโท วิศวกรรมศาสตรมหาบัณฑิต สาขา Computer Engineering Management จากมหาวิทยาลัยอัสสัมชัญ
งานการเมือง

มานะศักดิ์ ประกอบอาชีพเกี่ยวกับอสังหาริมทรัพย์ ซึ่งเป็นกิจการของครอบครัว ก่อนที่จะได้รับเลือกตั้งเป็นสมาชิกสภาผู้แทนราษฎรจังหวัดนนทบุรีครั้งแรกใน พ.ศ. 2550 สังกัดพรรคพลังประชาชน (พ.ศ. 2541) ต่อมาเมื่อศาลรัฐธรรมนูญได้มีคำสั่งให้ยุบพรรคพลังประชาชนจากคดียุบพรรคการเมือง พ.ศ. 2551 เขาก็ย้ายไปสังกัดพรรคภูมิใจไทย
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 ซึ่งกลับมาใช้ระบบเขตเลือกตั้งแบบเขตเล็กหรือแบบเขตเดียวเบอร์เดียวอีกครั้ง มานะศักดิ์ ลงสมัครรับเลือกตั้งในพื้นที่เขต 3 จังหวัดนนทบุรี สังกัดพรรคภูมิใจไทย แต่ไม่ได้รับเลือกตั้ง โดยพ่ายแพ้ให้กับ นางวไลพร อัจฉริยะประสิทธิ์ จากพรรคเพื่อไทย
ต่อมาในปี พ.ศ. 2556 เขาได้เข้าเป็นสมาชิกพรรคประชาธิปัตย์ พร้อมกับมารดา
และในปี พ.ศ. 2561 หลังจากที่นางวไลพร อัจฉริยะประสิทธิ์ พร้อมบุตรชายและหลานชายย้ายไปร่วมงานกับพรรคประชาธิปัตย์ มานะศักดิ์ก็ย้ายมาร่วมงานกับพรรคเพื่อไทย และได้กลับมาเป็นสมาชิกสภาผู้แทนราษฎรในพื้นที่เดิมอีกครั้ง โดยสามารถเอาชนะการเลือกตั้งในเขตเลือกตั้งที่ 3 จังหวัดนนทบุรี ในปีต่อมาได้สำเร็จ   แต่ในปี 2566 เขาไม่ได้รับเลือกตั้ง ต่อมาได้รับแต่งตั้งเป็นที่ปรึกษารัฐมนตรีช่วยว่าการกระทรวงการคลัง
งานการเมือง > สมาชิกสภาผู้แทนราษฎร

มานะศักดิ์ จันทร์ประสงค์ ได้รับการเลือกตั้งเป็นสมาชิกสภาผู้แทนราษฎรทั้งหมด 2 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดนนทบุรี สังกัดพรรคพลังประชาชน → พรรคภูมิใจไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดนนทบุรี สังกัดพรรคเพื่อไทย
เครื่องราชอิสริยาภรณ์

พ.ศ. 2566 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2563 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
วันชัย เจริญนนทสิทธิ์

| วันชัย เจริญนนทสิทธิ์ม> ว.ม., ป.ช. |
| --- | --- |

สมาชิกสภาผู้แทนราษฎรจังหวัดนนทบุรี
ดำรงตำแหน่ง 24 มีนาคม พ.ศ. 2562 – 28 ธันวาคม พ.ศ. 2565
 
ข้อมูลส่วนบุคคล
เกิด: 23 เมษายน พ.ศ. 2503 (64 ปี) อำเภอบางบัวทอง จังหวัดนนทบุรี
พรรคการเมือง: เพื่อไทย (2554–2565)   ภูมิใจไทย (2565–ปัจจุบัน)

วันชัย เจริญนนทสิทธิ์ (เกิด 23 เมษายน พ.ศ. 2503) เป็นนักการเมืองชาวไทย อดีตสมาชิกสภาผู้แทนราษฎรจังหวัดนนทบุรี สังกัดพรรคเพื่อไทย 2 สมัย ปัจจุบันสังกัดพรรคภูมิใจไทย
ประวัติ

วันชัย เกิดเมื่อวันที่ 23 เมษายน พ.ศ. 2503 ที่อำเภอบางบัวทอง จังหวัดนนทบุรี เป็นบุตรนายกิมฮ้อ แซ่อื้อ นางกุ่ยเฮง แซ่โง้ว มีพี่น้อง 9 คน อาทิ นายโกวิทย์ เจริญนนทสิทธิ์ อดีตนายกเทศมนตรีเมืองบางบัวทอง, อาวุธ เจริญนนทสิทธิ์ อดีตนายกเทศมนตรีเมืองบางบัวทอง, วิเชียร เจริญนนทสิทธิ์ อดีตนายกเทศมนตรีเมืองใหม่บางบัวทอง
สำเร็จการศึกษาบริหารธุรกิจบัณฑิต สาขาบริหารธุรกิจ มหาวิทยาลัยราชภัฏวไลยอลงกรณ์ มีบุตรนอกสมรส 5 คน
งานการเมือง

อดีตเป็นรองนายกองค์การบริหารส่วนตำบลบางบัวทองและเป็นพี่ชายของนายโกวิทย์ เจริญนนทสิทธิ์ อดีตนายกเทศมนตรีเมืองบางบัวทอง
ปี พ.ศ. 2554 ลาออกมาลงสมัครรับเลือกตั้งเป็นสมาชิกสภาผู้แทนราษฎรเป็นครั้งแรกในนามพรรคเพื่อไทย และได้รับการเลือกตั้ง ในการเลือกตั้งปี พ.ศ. 2562 นายวันชัยก็ได้รับการเลือกตั้งเป็นสมัยที่ 2 กระทั่งช่วงบ่ายวันพุธที่ 28 ธันวาคม พ.ศ. 2565 นายวันชัยได้ยื่นหนังสือลาออกจากสมาชิกพรรคเพื่อไทยต่อคณะกรรมการการเลือกตั้ง โดยมีกระแสข่าวว่าเตรียมย้ายไปสมัครเป็นสมาชิกพรรคภูมิใจไทย
งานการเมือง > สมาชิกสภาผู้แทนราษฎร

วันชัย เจริญนนทสิทธิ์ ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดนนทบุรี สังกัดพรรคเพื่อไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดนนทบุรี สังกัดพรรคเพื่อไทย
เครื่องราชอิสริยาภรณ์

พ.ศ. 2566 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2563 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
แหล่งข้อมูลอื่น

นายวันชัย เจริญนนทสิทธิ์ เก็บถาวร 2018-06-26 ที่ เวย์แบ็กแมชชีน, เว็บไซต์รัฐสภาไทย
บัญชีแสดงรายการทรัพย์สินและหนี้สินของนายวันชัย เจริญนนทสิทธิ์[ลิงก์เสีย], สำนักงานคณะกรรมการป้องกันและปราบปรามการทุจริตแห่งชาติ
ข้อมูลนักการเมืองไทย (นายวันชัย เจริญนนทสิทธิ์), ศูนย์ข้อมูลนักการเมืองไทย
มนตรี ตั้งเจริญถาวร

| มนตรี ตั้งเจริญถาวรม> ว.ม., ป.ช. |
| --- | --- |

สมาชิกสภาผู้แทนราษฎรจังหวัดนนทบุรี
ดำรงตำแหน่ง 24 มีนาคม พ.ศ. 2562 – 20 มีนาคม พ.ศ. 2566
ที่ปรึกษารัฐมนตรีช่วยว่าการกระทรวงคมนาคม
อยู่ในวาระ
เริ่มดำรงตำแหน่ง  15 ตุลาคม พ.ศ. 2567
นายกรัฐมนตรี: แพทองธาร ชินวัตร
รัฐมนตรีช่วย: สุรพงษ์ ปิยะโชติ
 
ข้อมูลส่วนบุคคล
เกิด: 10 เมษายน พ.ศ. 2503 (64 ปี) อำเภอปากเกร็ด จังหวัดนนทบุรี ประเทศไทย
พรรคการเมือง: เพื่อไทย

มนตรี ตั้งเจริญถาวร (เกิด 10 เมษายน พ.ศ. 2503) ชื่อเล่น เฮง ปัจจุบันดำรงตำแหน่งที่ปรึกษารัฐมนตรีช่วยว่าการกระทรวงคมนาคม (สุรพงษ์ ปิยะโชติ) อดีตสมาชิกสภาผู้แทนราษฎรจังหวัดนนทบุรี สังกัดพรรคเพื่อไทย
ประวัติ

มนตรี เกิดเมื่อวันที่ 10 เมษายน พ.ศ. 2503 ที่อำเภอปากเกร็ด จังหวัดนนทบุรี เป็นบุตรนายเจริญ นางเตือนจิต ตั้งเจริญถาวร มีพี่น้อง 5 คน สำเร็จการศึกษาระดับปริญญาตรี สาขาการบริหารทรัพยากรมนุษย์ สถาบันราชภัฏวไลยอลงกรณ์ และปริญญาโท สาขาบริหารธุรกิจมหาบัณฑิต มหาวิทยาลัยราชภัฏวไลยอลงกรณ์
ด้านครอบครัว มีบุตร 2 คน
งานการเมือง

ดำรงตำแหน่งสมาชิกสภาเทศบาลเมืองปากเกร็ดตั้งแต่ ปี พ.ศ. 2539 และได้รับการแต่งตั้งเป็นรองนายกเทศมนตรีนครปากเกร็ดตั้งแต่ ปี พ.ศ. 2547 กระทั่งปี พ.ศ. 2554 ลาออกมาลงสมัครรับเลือกตั้งเป็นสมาชิกสภาผู้แทนราษฎรเป็นครั้งแรก และได้รับการเลือกตั้ง
เขาก็ได้ลงสมัครรับเลือกตั้งอีกครั้ง ในปี พ.ศ. 2562 เเละได้รับการเลือกตั้งอีกสมัย ต่อมาในปี พ.ศ. 2566 นายมนตรีได้ลงสมัครรับเลือกตั้งอีกครั้ง ในจังหวัดนนทบุรี เขต4 เเต่พ่ายเเพ้ให้กับ นพดล ทิพยชล จากพรรคก้าวไกล โดยได้คะเเนนมาในลําดับที่ 3 เเละในรัฐบาลแพทองธาร ชินวัตร เขาได้รับการเเต่งตั้งเป็นข้าราชการการเมืองตําเเหน่งที่ปรึกษารัฐมนตรีช่วยว่าการกระทรวงคมนาคม (สุรพงษ์ ปิยะโชติ) ในวันที่ 15 ตุลาคม พ.ศ.2567
งานการเมือง > สมาชิกสภาผู้แทนราษฎร

มนตรี ตั้งเจริญถาวร ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดนนทบุรี สังกัดพรรคเพื่อไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดนนทบุรี สังกัดพรรคเพื่อไทย
เครื่องราชอิสริยาภรณ์

พ.ศ. 2566 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2563 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
แหล่งข้อมูลอื่น

นายมนตรี ตั้งเจริญถาวร เก็บถาวร 2012-08-05 ที่ เวย์แบ็กแมชชีน, เว็บไซต์รัฐสภาไทย
ข้อมูลนักการเมืองไทย (นายมนตรี ตั้งเจริญถาวร), ศูนย์ข้อมูลนักการเมืองไทย
โป้เส้งไต่เต่

เปาเซิ่งต้าตี้ (จีน: 保生大帝; พินอิน: Bǎoshēng Dàdì) ตามสำเนียงจีนกลาง หรือ โป้เส้งไต่เต่ (เป่อ่วยยี: Pó-seng tāi-tè) ตามสำเนียงจีนฮกเกี้ยน มีอีกนามว่า Taitokong (จีน: 大道公; เป่อ่วยยี: Tāi-tǒ-kong) เป็นเทพแห่งการแพทย์ที่ได้รับการสักการะบูชายกย่องในศาสนาชาวบ้านจีนและลัทธิเต๋า พระองค์เป็นเทพยอดนิยมที่ได้รับการยกย่องในมณฑลฝูเจี้ยน ไต้หวัน และชุมชนชาวจีนในเอเชียตะวันออกเฉียงใต้ พระองค์ได้รับการขนานนามว่า หงอจินหยิน (吳真人) และ พระองค์ได้รับการนับถือว่าเป็นแพทย์เทพยดาร่วมกับ สุ้นจินหยิน (孫真人) หรือ พระเทียนอุ่ยไต่เต่ (天醫大帝) และ โค้วจินหยิน (許真人) หรือ พระก่ำเทียนไต่เต่ (感天大帝)
ในฐานะบุคคลในประวัติศาสตร์

อู่เต๋า หรือ อู่ปัน (吳本) กำเนิดในหมู่บ้านไป่เหลี่ยวใกล้นครเซี่ยเหมินในมณฑลฮกเกี้ยนในสมัยราชวงศ์ซ่งในปี 979 พระองค์เป็นแพทย์ผู้ชำนาญการและนักพรตเต๋าที่ได้รับการยกย่องว่าเป็นมีฝีมือทางการรักษาาราวปาฏิหาริย์ทางการแพทย์ ในเทพปกรณัมเล่าว่าด้วยความสามารถของพระองค์นั้นได้ทรงรักษาดวงเนตรของมังกรและรักษาอาการบาดเจ็บที่คอของพยัคฆ์ด้วย หลังจากที่พระองค์ถึงแก่ชีพตักษัยในปี ค.ศ. 1036 พระองค์ก็เริ่มที่ได้รับการยกย่องเป็นเทพ และทรงได้รับการสถาปนาบรรดาศักดิ์อิสริยยศโดยราชสำนักสมัยจักรพรรดิหงซีแห่งราชวงศ์หมิง ทรงได้พระราชทานพระราชทินนามพระนามว่า “มหาเทพเจ้าอธิแพทย์มหาราชผู้คุ้มครองชีวิต (恩主昊天金闕御史慈濟醫靈妙道真君萬壽無極保生大帝 - Imperial Inspector at Heavenly Gate, Miracle Doctor of Compassion Relief, Great Taoist Immortal, and the Long-lived, Unbounded, Life Protection Emperor)”
เทวรูปโป้เส้งไต่เต่ ณ ศาลเจ้าหยวนเป่า (元保宮) นครไถจง ประเทศไต้หวัน (ขวา) และ เทวรูปโป้เส้งไต่เต่ ณ ศาลเจ้าซินหัวโป้เส้งไต่เต่ (新化保生大帝宮) เขตซินหัว ไถหนาน ประเทศไต้หวัน (ซ้าย)
การสักการะบูชา

พระองค์ได้รับการยกย่องและได้รับการสร้างศาสนสถานหลายแห่งในฝูเจี้ยนและไต้หวันที่อุทิศถวายแด่พระองค์ ศาสนสถานที่มีชื่อเสียงของพระองค์ได้แก่ วัดต้าหลงตงเป่าอัน (大龍峒保安宮 - Dalongdong Baoan Temple) ในไทเป ประเทศไต้หวัน ซึ่งมีเทศกาลงานเฉลิมฉลองและขบวนแห่อันวิจิตรพิศดารงดงามเป็นที่ประจักษ์อย่างยิ่งใหญ่เนื่องในในวันคล้ายวันประสูติของพระองค์ตามปฏิทินประเพณีจีนตามจันทรคติ คือ วันที่สิบห้าเดือนสาม
ดูเพิ่ม

เทียนอุ่ยไต่เต่
เสินหนงต้าตี้ (神農大帝)
ฮั่วท้อเซียนซือ (華佗先師)
พระก่ำเทียนไต่เต่
กูเฮง ยาวอหะซัน

| กูเฮง ยาวอหะซันป> ช., ป.ม. |
| --- | --- |


เลขานุการรัฐมนตรีว่าการกระทรวงยุติธรรม
อยู่ในวาระ
เริ่มดำรงตำแหน่ง  18 กันยายน พ.ศ. 2566
นายกรัฐมนตรี: เศรษฐา ทวีสิน   แพทองธาร ชินวัตร
รัฐมนตรีว่าการ: พันตํารวจเอก ทวี สอดส่อง
 
ข้อมูลส่วนบุคคล
เกิด: 8 สิงหาคม พ.ศ. 2508 (59 ปี) อำเภอแว้ง จังหวัดนราธิวาส ประเทศไทย
พรรคการเมือง: ชาติไทย (2548–2551) ชาติไทยพัฒนา (2556–2561)   ภูมิใจไทย (2561)  ประชาชาติ (2561–ปัจจุบัน)
คู่สมรส: รัตติกร ยาวอหะซัน

กูเฮง ยาวอหะซัน (เกิด 8 สิงหาคม พ.ศ. 2508) ปัจจุบันดำรงตำแหน่งเลขานุการรัฐมนตรีว่าการกระทรวงยุติธรรม (ทวี สอดส่อง) อดีตสมาชิกสภาผู้แทนราษฎรจังหวัดนราธิวาส 3 สมัย
ประวัติ

กูเฮง เกิดเมื่อวันที่ 8 สิงหาคม พ.ศ. 2508 ที่อำเภอแว้ง จังหวัดนราธิวาส เป็นบุตรของนายกูเซ็ง ยาวอหะซัน นายกองค์การบริหารส่วนจังหวัดนราธิวาส กับ นางแมเนาะ ยาวอหะซันและเป็นน้องชายนายวัชระ ยาวอหะซัน สำเร็จการศึกษาระดับปริญญาตรี ศิลปศาสตรบัณฑิต สาขารัฐศาสตร์ จากมหาวิทยาลัยรามคำแหง สมรสกับรัตติกร ยาวอหะซัน มีบุตร–ธิดา 2 คน
งานการเมือง

กูเฮง เข้าสู่วงการการเมืองด้วยการเป็นสมาชิกสภาจังหวัด ก่อนที่จะได้รับเลือกตั้งเป็นสมาชิกสภาผู้แทนราษฎรครั้งแรก ใน พ.ศ. 2548 สังกัดพรรคชาติไทย และได้รับเลือกเรื่อยมาจนถึง พ.ศ. 2550 รวม 2 สมัย
พ.ศ. 2551 เขาถูกตัดสิทธิ์ทางการเมือง เป็นระยะเวลา 5 ปี เนื่องจากเป็นกรรมการบริหารพรรคชาติไทย
ในปี พ.ศ. 2556 กูเฮงได้สมัครเข้าร่วมงานกับพรรคชาติไทยพัฒนา
ใน พ.ศ. 2561 กูเฮงรวมถึงบิดาคือนายกูเซ็งพร้อมกับทีมงานได้ย้ายมาร่วมงานกับ พรรคภูมิใจไทย แต่ต่อมาเขาลงสมัครรับเลือกตั้งในพื้นที่จังหวัดนราธิวาสในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคประชาชาติ และได้รับเลือกตั้ง เป็นสมัยที่ 3
งานการเมือง > สมาชิกสภาผู้แทนราษฎร

กูเฮง ยาวอหะซัน ได้รับการเลือกตั้งเป็นสมาชิกสภาผู้แทนราษฎรทั้งหมด 3 สมัย คือ
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดนราธิวาส สังกัดพรรคชาติไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดนราธิวาส สังกัดพรรคชาติไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดนราธิวาส สังกัดพรรคประชาชาติ
เครื่องราชอิสริยาภรณ์

พ.ศ. 2566 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2563 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
พูนภิรมย์ ลิปตพัลลภ

| พูนภิรมย์ ลิปตพัลลภม> ป.ช., ม.ว.ม. |
| --- | --- |

รัฐมนตรีว่าการกระทรวงพลังงาน
ดำรงตำแหน่ง 6 กุมภาพันธ์ – 9 กันยายน พ.ศ. 2551
นายกรัฐมนตรี: สมัคร สุนทรเวช
ก่อนหน้า: ปิยสวัสดิ์ อัมระนันทน์
ถัดไป: วรรณรัตน์ ชาญนุกูล
 
ข้อมูลส่วนบุคคล
เกิด: 25 กรกฎาคม พ.ศ. 2498 (69 ปี) อำเภอเมืองนครราชสีมา จังหวัดนครราชสีมา
พรรคการเมือง: ชาติพัฒนา (2550–ปัจจุบัน)
คู่สมรส: สุวัจน์ ลิปตพัลลภ
ยศที่ได้รับการแต่งตั้ง
สังกัด: กองบัญชาการกองทัพไทย
ยศ:  พลโท​

พูนภิรมย์ ลิปตพัลลภ (เกิด 25 กรกฎาคม พ.ศ. 2498) เป็นนักการเมืองสตรีชาวไทย อดีตรัฐมนตรีว่าการกระทรวงพลังงาน ในรัฐบาลสมัคร สุนทรเวช และอดีตสมาชิกวุฒิสภาจังหวัดนครราชสีมา
ประวัติ

พูนภิรมย์ เกิดเมื่อวันที่ 25 กรกฎาคม พ.ศ. 2498 ที่ตำบลพลกรัง อำเภอเมืองนครราชสีมา จังหวัดนครราชสีมา สมรสกับสุวัจน์ ลิปตพัลลภ อดีตรองนายกรัฐมนตรี และรัฐมนตรีหลายกระทรวง มีบุตรด้วยกัน 2 คน คือ นายพสุ ลิปตพัลลภ และนางสาวพราวพุธ ลิปตพัลลภ พูนภิรมย์ มีชื่อเล่นว่า "ติ้ง" มักถูกเรียกขานจากสื่อมวลชนว่า "มาดามติ้ง"
สำเร็จการศึกษาระดับปริญญาตรี วิทยาศาสตรบัณฑิต สาขาเคมี จาก มหาวิทยาลัยเกษตรศาสตร์ และระดับปริญญาโท วิทยาศาสตรมหาบัณฑิต สาขาชีวเคมี จาก จุฬาลงกรณ์มหาวิทยาลัย
พูนภิรมย์ เข้าสู่วงการเมืองครั้งแรกโดยลงสมัครรับเลือกตั้งเป็น สมาชิกวุฒิสภา ปี พ.ศ. 2549 ต่อมาในการเลือกตั้งสมาชิกสภาผู้แทนราษฎร 23 ธันวาคม พ.ศ. 2550 เข้าร่วมกับพรรครวมใจไทยชาติพัฒนา ที่สุวัจน์ เป็นแกนนำ แต่ไม่ได้ลงสมัครรับเลือกตั้ง
ต่อมาในการจัดตั้ง รัฐบาลสมัคร สุนทรเวช ได้ดำรงตำแหน่งเป็น รัฐมนตรีว่าการกระทรวงพลังงาน ในโควตา พรรครวมใจไทยชาติพัฒนา
ประวัติการศึกษา

ม.ศ.3: โรงเรียนสุรนารีวิทยา
พ.ศ. 2516: มัธยมศึกษาตอนปลาย จากโรงเรียนเตรียมอุดมศึกษา
พ.ศ. 2520: ปริญญาตรี วิทยาศาสตรบัณฑิต สาขาเคมี จาก มหาวิทยาลัยเกษตรศาสตร์
พ.ศ. 2524: ปริญญาโท วิทยาศาสตรมหาบัณฑิต สาขาชีวเคมี จาก จุฬาลงกรณ์มหาวิทยาลัย
หลักสูตรนายทหารชั้นนายพัน
หลักสูตรวิทยาลัยการทัพบก สถาบันวิชาการทหารบกชั้นสูง หลักสูตรประจำ ชุดที่ 43
หลักสูตร มหาวิทยาลัยหอการค้าไทย มินิ เอ็มบีเอ
หลักสูตรการป้องกันราชอาณาจักรภาครัฐร่วมเอกชน (วปรอ.) รุ่นที่ 4313
หลักสูตรการปฐมนิเทศ นายทหารชั้นนายพลของกองทัพไทย รุ่นที่ 15 บก.สูงสุด
ประวัติการรับราชการ

พ.ศ. 2524-2534 อาจารย์วิทยาลัยแพทยศาสตร์พระมงกุฎเกล้า กรมแพทย์ทหารบก กระทรวงกลาโหม
ผู้ช่วยนายทหารคนสนิท รองปลัดกระทรวงกลาโหม
นายทหารคนสนิท รองปลัดกระทรวงกลาโหม
ช่วยราชการ ศอร.บก.สส.เพื่อปฏิบัติราชการใน สน.ผบ.ส.ส./ผอ.ศอร.บก.ทหารสูงสุด
หัวหน้านายทหารประสานภารกิจทางทหารกับ กอ.รมน.
พ.ศ. 2545 ผู้ชำนาญการสำนักงานปลัดกระทรวงกลาโหม
พ.ศ. 2546 ผู้ทรงคุณวุฒิสำนักงานปลัดกระทรวงกลาโหม
พ.ศ. 2545-2548 อาจารย์ที่ปรึกษาวิทยาลัยป้องกันราชอาณาจักร (วปรอ.) สถาบันการป้องกันประเทศ กระทรวงกลาโหม
พ.ศ. 2549 สมาชิกวุฒิสภา
ยศทางทหาร

พ.ศ. 2545 พลตรีหญิง
พ.ศ. 2548 พลโทหญิง
| พลโทหญิง พูนภิรมย์ ลิปตพัลลภ |
| --- | --- |
รับใช้: กองทัพบกไทย
ประจำการ: พ.ศ. 2544 - ปัจจุบัน
ชั้นยศ:  พลโท
การดำรงตำแหน่งอื่นๆ

อุปนายกสมาคมว่ายน้ำสมัครเล่นแห่งประเทศไทย
ที่ปรึกษากิตติมศักดิ์สมาคมลอนโบวล์สแห่งประเทศไทยในพระบรมราชูปถัมภ์
ตั้งกองทุนช่วยสุนัขจรจัด บริจาคผ่าน อาทิ มก., โครงการช่วยเหลือสุนัขจรจัด ของ พล.ต.จำลอง ศรีเมือง ที่ จ.กาญจนบุรี
ก่อตั้งคณะบุคคล "ชื่นชูใจ" โดยร่วมกับเพื่อนๆ บริจาคช่วยเหลือ เด็กตาบอด เร่ร่อน, บ้านสุขฤทัย ดินแดง, บ้านปากเกร็ด, วัดพระบาทน้ำพุ
ก่อตั้งกองทุนเบื้องต้น ช่วยเหลือเจ้าหน้าที่ป่าไม้ภูหลวง ทำอาชีพเสริม ขายของที่ระลึก ออกแบบเสื้อยืดให้ เพื่อทำเป็นอาชีพเสริม
รางวัลเกียรติยศ

ศิษย์เก่าดีเด่น คณะวิทยาศาสตร์และอักษรศาสตร์ มหาวิทยาลัยเกษตรศาสตร์
ศิษย์เก่าดีเด่น โรงเรียนสุรนารีวิทยา จ.นครราชสีมา
เครื่องราชอิสริยาภรณ์

พ.ศ. 2545 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2543 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
ผลงานหนังสือ

My Dog-uments หมา  หมา...พาเหรด โดย สำนักพิมพ์มติชน , พ.ศ. 2548
สวนหลังบ้าน , ISBN : 9742124779 , พ.ศ. 2549
เลี้ยงหมา...ให้ลูกดี (สามีอยู่หมัด) , ISBN : 9789748460826 , พ.ศ. 2550
ความเจ็บปวด

บทความนี้เกี่ยวกับความเจ็บปวดทางกายเนื่องจากสิ่งเร้าอันตราย สำหรับความทุกข์ทางกายและทางใจตามพุทธศาสนา ดูที่ เวทนา
| ความเจ็บปวด |
| --- | --- |
หญิงแสดงอาการเจ็บเมื่อเจาะเลือด
บัญชีจำแนกและลิงก์ไปภายนอก
ICD-10: R52
ICD-9: 338
DiseasesDB: 9503
MedlinePlus: 002164
MeSH: D010146
ความเจ็บปวด
(อังกฤษ: pain)
เป็นความทุกข์ทางกายที่เกิดเพราะสิ่งเร้าที่รุนแรงหรืออันตราย
แต่เพราะมันเป็นปรากฏการณ์ที่ซับซ้อน ที่เป็นอัตวิสัย การนิยามมันจึงเป็นเรื่องยาก
องค์การมาตรฐานสากล International Association for the Study of Pain (IASP) ได้กำหนดนิยามที่ใช้อย่างกว้างขวางว่า 
"ความเจ็บปวดเป็นประสบการณ์ทางประสาทสัมผัสและทางอารมณ์ ที่สัมพันธ์กับโอกาสหรือการเกิดขึ้นจริง ๆ ของความเสียหายในเนื้อเยื่อ หรือที่บอกโดยใช้คำซึ่งกล่าวถึงความเสียหายเช่นนั้น"
ในการวินิจฉัยทางการแพทย์ ความเจ็บปวดพิจารณาว่าเป็นอาการของโรคที่เป็นเหตุ
ความเจ็บปวดปกติจะจูงใจให้บุคคลถอยตัวออกจากสถานการณ์ที่ทำให้เสียหาย ให้ปกป้องรักษาอวัยวะที่บาดเจ็บเมื่อกำลังหาย และให้หลีกเลี่ยงประสบการณ์คล้าย ๆ กันในอนาคต
ความเจ็บปวดโดยมากจะหายไปเองเมื่อหมดสิ่งเร้าอันตรายและเมื่อแผล/การบาดเจ็บหายดี แต่ก็อาจคงยืนต่อไปได้
ความเจ็บปวดบางอย่างสามารถเกิดแม้เมื่อไม่มีสิ่งเร้าอันตราย ไม่มีความเสียหาย และไม่มีโรค
ในประเทศพัฒนาแล้ว ความเจ็บปวดเป็นเหตุสามัญที่สุดให้คนไข้หาหมอ
มันเป็นอาการสามัญที่สุดในโรคต่าง ๆ และสามารถบั่นทอนคุณภาพและความเป็นอยู่ในชีวิตของคนไข้
ยาแก้ปวดธรรมดา ๆ ใช้ได้ในกรณี 20-70%
ปัจจัยทางจิตอื่น ๆ รวมทั้งการได้ความช่วยเหลือจากสังคม การสะกดจิต ความตื่นเต้น หรือเครื่องล่อความสนใจต่าง ๆ มีอิทธิพลอย่างสำคัญต่อความทุกข์เนื่องจากความเจ็บปวด
การจัดหมวด

ในปี พ.ศ. 2537 เพราะความจำเป็นในการกล่าวถึงความเจ็บปวดอย่างมีระบบ IASP ได้จัดหมวดหมู่ของความเจ็บปวดตามลักษณะโดยเฉพาะ ๆ ดังต่อไปนี้
เขตในร่างกายที่มีปัญหา (เช่น ที่ท้อง ที่ขา)
ระบบที่ทำงานผิดปกติซึ่งอาจเป็นเหตุให้เกิดความเจ็บปวด (เช่น ระบบประสาท ระบบทางเดินอาหาร)
ช่วงเวลาและรูปแบบของความเจ็บปวด
ระดับความเจ็บปวดและช่วงเวลาที่เริ่มมีอาการ
เหตุ
แต่ศาสตราจารย์ประสาทวิทยาที่มหาวิทยาลัยฮาร์วาร์ด คลิฟฟอร์ด วู๊ฟ และนักวิชาการอื่น ๆ ก็ได้วิจารณ์ว่า ระบบนี้ไม่สามารถแนะแนวงานวิจัยและการรักษาได้
ดร. วู๊ฟได้เสนอหมวดหมู่ความเจ็บปวดไว้ 3 อย่าง คือ
ความเจ็บปวดจากโนซิเซ็ปชัน (nociceptive pain)
ความเจ็บปวดจากการอักเสบ (inflammatory pain) ซึ่งสัมพันธ์กับความเสียหายที่เนื้อเยื่อและการแทรกซึมของเซลล์ภูมิต้านทานจากเส้นเลือด
ความเจ็บปวดจากโรค (pathological pain) ซึ่งเป็นสภาวะโรคที่มีเหตุจากความเสียหายต่อระบบประสาทหรือการทำงานผิดปกติของมัน เช่น ไฟโบรไมอัลเจีย, โรคเส้นประสาทนอกส่วนกลาง (peripheral neuropathy), ความเจ็บปวดเนื่องจากความตึงเครียด (tension) เป็นต้น
การจัดหมวด > ระยะ

ความเจ็บปวดมักจะเป็นเรื่องชั่วคราว และจะหายไปเมื่อหมดสิ่งเร้าอันตราย หรือโรค หรือการบาดเจ็บที่ได้หายดี แต่ความเจ็บปวดบางอย่างเช่น ข้ออักเสบรูมาตอยด์ โรคเส้นประสาทนอกส่วนกลาง มะเร็ง และโรคความเจ็บปวดที่ไม่ทราบสาเหตุ (idiopathic pain) ก็อาจคงยืนเป็นปี ๆ
ความเจ็บปวดที่คงยืนเป็นเวลานานเรียกว่า ความเจ็บปวดเรื้อรัง (chronic) และความเจ็บปวดที่หายไปเร็วกว่าเรียกว่า ความเจ็บปวดเฉียบพลัน (acute)
โดยปกติแล้ว การแยกความเจ็บปวด 2 อย่างนี้จะขึ้นอยู่กับระยะเวลาที่ความเจ็บคงยืน โดยเป็นระยะที่นิยามอย่างลอย ๆ 
ระยะที่ใช้มากที่สุดก็คือ 3 เดือน และ 6 เดือน จากที่เริ่มเจ็บ
แม้จะยังมีนักทฤษฎีและนักวิจัยที่กำหนดความแตกต่างที่ 12 เดือน
และก็ยังมีผู้อื่นอีกที่เรียกความเจ็บปวดน้อยกว่า 30 วันว่า "ฉับพลัน" ที่มากกว่า 6 เดือนว่า "เรื้อรัง" และที่อยู่ในระหว่าง ๆ ว่า "กึ่งเฉียบพลัน" (subacute)
ส่วนนิยามทางเลือกหนึ่งที่นิยมของ "ความเจ็บปวดเรื้อรัง" จะไม่มีกำหนดเวลา แต่เป็น "ความเจ็บปวดที่คงยืนเกินระยะเวลาที่คาดหวังว่าจะหาย" 
ความเจ็บปวดเรื้อรังอาจระบุได้ว่าเนื่องกับมะเร็ง หรือไม่เนื่องกับเนื้อร้าย (benign)
การจัดหมวด > จากโนซิเซ็ปชัน

บทความหลัก: โนซิเซ็ปชัน
ความเจ็บปวดจากโนซิเซ็ปชันมีเหตุจากการกระตุ้นใยประสาทรับความรู้สึก (โนซิเซ็ปเตอร์) ที่ตอบสนองต่อสิ่งเร้าที่ใกล้หรือเกินระดับที่เป็นอันตราย 
และสามารถแจกแจงตามรูปแบบของสิ่งเร้าอันตราย
สิ่งเร้าสามัญที่สุดรวมทั้งความเย็นร้อน แรงกล (การบีบ การฉีก การบาด) และสารเคมี (เช่น ไอโอดีนที่แผล หรือสารเคมีที่ร่างกายหลั่งเมื่อเกิดการอักเสบ)
ความเจ็บปวดจากโนซิเซ็ปชันอาจแบ่งเป็นที่มาจากอวัยวะภายใน (visceral) จากร่างกายส่วนลึก (deep somatic) และจากร่างกายส่วนตื้น (superficial somatic)
อวัยวะภายในต่าง ๆ ไวมากต่อแรงยืด การขาดเลือดเฉพาะที่ และการอักเสบ แต่ไม่ค่อยไวต่อสิ่งเร้าอื่น ๆ ที่อาจทำให้อวัยวะอื่น ๆ เจ็บ เช่น ความร้อนไหม้ หรือการบาด
ความเจ็บปวดเพราะอวัยวะภายในจะเป็นแบบกระจาย ยากจะกำหนดตำแหน่งโดยเฉพาะ และบ่อยครั้งเกิดต่างที่ในอวัยวะอื่นที่ผิว ๆ ไกล ๆ 
บางครั้งอาจมีร่วมกับความคลื่นไส้และการอาเจียน โดยคนไข้อาจบอกว่าทำให้วิงเวียน อยู่ลึก ๆ เหมือนถูกบีบ หรือเจ็บแบบทื่อ ๆ (ไม่ใช่เจ็บจี๊ด)
ความเจ็บจากร่างกายส่วนลึกเกิดจากการกระตุ้นโนซิเซ็ปเตอร์ที่เอ็นยึด เอ็นกล้ามเนื้อ กระดูก เส้นเลือด พังผืด และกล้ามเนื้อ เป็นความเจ็บแบบทื่อ ๆ ทำให้ปวด และกำหนดที่โดยเฉพาะ ๆ ได้ยาก
ตัวอย่างรวมทั้งอาการแพลง (ที่ข้อเท้าเป็นต้น) หรือกระดูกหัก/แตก
ส่วนความเจ็บจากร่างกายส่วนตื้นมาจากโนซิเซ็ปเตอร์ที่ผิวหนังหรือที่โครงสร้างส่วนผิวอื่น ๆ เป็นความเจ็บจี๊ด อยู่เฉพาะจุด และกำหนดตำแหน่งที่ชัดเจนได้ง่าย
ตัวอย่างของความบาดเจ็บที่ทำให้เจ็บปวดเช่นนี้รวมทั้งแผลตื้น ๆ และแผลไหม้ระดับแรก
การจัดหมวด > จากโรคเส้นประสาท

ความเจ็บปวดจากโรคเส้นประสาท (Neuropathic pain) เกิดจากความเสียหายหรือโรคที่ระบบประสาทส่วนไหนก็ได้ที่มีหน้าที่เกี่ยวกับการรับรู้ความรู้สึกทางกาย
ความเจ็บปวดจากโรคเส้นประสาทส่วนปลาย (Peripheral neuropathic pain) จะทำให้รู้สึกเจ็บร้อน/ไหม้ เหน็บชา เหมือนไฟช็อต เหมือนถูกแทง เหมือนถูกตำด้วยเข็ม
เช่น การกระทบถูกเส้นประสาท (ulnar nerve) ที่ข้อศอกจะทำให้เจ็บเนื่องจากเส้นประสาท